18 Ga go na selo se bohlokwa bophelong go feta go tsebja o le motho yo a botegago. (Bona lepokisi le rego: “Na ke Botega Gakaaka’ng?”.) Le gona akanya ka se—motho yo mongwe le yo mongwe a ka itirela botumo bjo bjalo! Ga se gwa ithekga ka bokgoni bja gago, lehumo, ponagalo, boemo bja gago setšhabeng goba selo le ge e le sefe seo o ka se kego wa se laola. Lega go le bjalo, batho ba bantši ba palelwa ke go itirela botumo bjo bobotse. Ke selo seo se sa tlwaelegago. (Mika 7:2) Batho ba bangwe ba ka go kwera ka baka la go botega ga gago, eupša ba bangwe ba tla tšeela godimo potego ya gago e bile ba tla go bota le go go hlompha. Dihlatse tše dintši tša Jehofa di ile tša hwetša gore potego ya tšona e ile ya di tlišetša mehola ya tša ditšhelete. Ga se tša loba mešomo ya tšona ya boiphedišo ge bašomi bao ba sa botegego ba be ba rakwa, goba di ile tša hwetša mošomo ge bašomi ba botegago ba be ba tloga ba nyakega.